**PÁLYÁZATI FELHÍVÁS**

**a Szerencsi Regionális Független Vizsgaközpont Vizsgáztatói névjegyzékébe történő regisztráláshoz**

A Szerencsi Regionális Független Vizsgaközpont a szakképzési törvényben meghatározott tevékenységéhez **vizsgáztatói feladatok ellátására** szakértőket keres. A szakképzésről szóló törvény végrehajtásáról szóló 12/2020. (II. 7.) Korm. rendelet (a továbbiakban: Szkr.) 272. § (1) és (3) bekezdése értelmében a szakmai vizsga vizsgabizottsága három tagból áll, amelynek

* ***ellenőrzési f****eladatokat ellátó tagja (vizsgafelügyelő) felel a szakmai vizsga szabályszerűségéért*
* ***mérési*** *feladatokat ellátó tagja végzi a vizsgázó tudásának felmérését, melynek keretében átveszi az elkészült projektfeladatot és feljegyzi ennek az időpontját, ellenőrzi a projektfeladat megvalósításának lépéseit, és a megadott mérési-értékelési szempontoknak megfelelően rögzíti azok eredményeit*
* ***értékelési*** *feladatokat ellátó tagja minősíti a vizsgázó teljesítményét; a mérést végző tagtól kapott adatok és információk alapján elvégzi az értékelést; az értékelési folyamat eredményét bemutató dokumentációt a vizsgafelügyelő általi ellenjegyzést követően továbbítja az akkreditált vizsgaközpont vezetőjének*

A vizsgaszervező intézmény kéri fel, és bízza meg az általa kialakított és gondozott Vizsgáztatói névjegyzékből a mérési feladatokat ellátó tagot, az értékelési feladatokat ellátó tagot, továbbá a szakmai vizsga jegyzőjét. A területileg illetékes gazdasági kamara delegálja a vizsgafelügyelőt az akkreditált vizsgaközpontok által szervezett alábbi szakmai vizsgákra:

* *az Szkr.-ben kiadott Szakmajegyzékben szereplő szakmák szakmai vizsgái,*
* *a Szakmajegyzékben szereplő szakmák részszakmáinak szakmai vizsgái,*
* *a szakmai képzésben megszerezhető szakképesítések képesítő vizsgái*

A Szerencsi Regionális Független Vizsgaközpont önállóan csak az akkreditáció megszerzése után szervezhet vizsgákat és kérhet fel szakembereket a feladat ellátására.

Az adatbázis feldolgozása után a vizsgaközpont felkészítéseket/képzéseket hirdet meg, melyek sikeres elvégzése feltétele a későbbi felkérésnek és megbízásnak. A szakértőket jelen pályázati felhívás **1. melléklete** szerinti szakmákra és szakképesítésekre keressük.

**A pályázaton történő részvétel feltételei**

**Pályázatot nyújthat be, aki:**

1. A Szkr. 134.§(2) és(3) és a Szkr.272. § (4) bekezdésekben előírtak alapján rendelkezik az adott szakma, szakmairány oktatásához szükséges mesterfokozattal vagy felsőfokú végzettséggel és a szakirányú szakmai végzettséggel;
2. rendelkezik az adott területen minimum 3 év releváns szakmai (oktatói vagy szakmában töltött idő) tapasztalattal;
3. cselekvőképes;
4. büntetlen előéletű és nem áll tevékenység folytatását kizáró foglalkozástól eltiltás hatálya alatt;
5. hozzájárul személyi adatai névjegyzékben való közzétételléhez, kezeléséhez;

**A Vizsgáztatói névjegyzékbe kerülés után, konkrét vizsgára történő megbízás további feltételei:**

* a vizsgabizottság mérési feladatokat ellátó tagja csak olyan személy lehet, aki megbízása időpontjában a vizsgán megszerezhető szakma tekintetében rendszeres oktatási tevékenységet folytat.
* A vizsgafelügyelő illetve a vizsgabizottság további tagja nem lehet az, aki a vizsgázó szakmai vizsgára történő felkészítésében részt vett, vagy a vizsgázó hozzátartozója.
* Ha a szakmai vizsga nyelve nem magyar vagy a képzési és kimeneti követelmények a vizsgára bocsátás feltételeként középfokú nyelvvizsgát írnak elő, és a szakmai vizsga idegen nyelvi követelményeket is tartalmaz, legalább a vizsgafelügyelőnek a szakmai vizsga nyelvét anyanyelven kell beszélnie, vagy abból KER szerinti C1 szintű államilag elismert nyelvvizsgával illetve azzal egyenértékű okirattal kell rendelkeznie.
* A Vizsgáztatói névjegyzékben szereplő személyeknek a nyilvántartásba vételt követő 1 éven belül, de legkésőbb az első megbízást megelőzően, - később legalább 3 évente, de jogszabályváltozáskor minden esetben - a vizsgáztatással kapcsolatos ismeretátadó, ismeretmegújító belső képzésen kell részt venniük.
* A Szerencsi Regionális Független Vizsgaközpont szabályzataiban rögzített nyilatkozatokat alá kell írnia.

**A pályázat benyújtása**

A pályázónak a felhívás mellékleteként megjelentetett regisztrációs lapot, illetve az ahhoz tartozó mellékleteket postán a 3900 Szerencs, Rákóczi út 93. címre vagy elektronikus levélben az info@szerencsivizsgakozpont.hu vagy fabian.katalin@szerencsivizsgakozpont.hu email címre kell benyújtani.

**Az e-mail tárgyában kérjük feltüntetni:** **„Vizsgáztatói névjegyzék**”

**A regisztrációs lap kötelező mellékletei:**

* + szakmai önéletrajz,
	+ iskolai végzettséget, szakképzettséget igazoló okiratok szkennelt másolata,
	+ a pályázó nyilatkozatai
	+ mérési tag esetében rendszeres oktatási tevékenység igazolása
	+ büntetlen előélet igazolása (3 hónapnál nem régebbi hatósági erkölcsi bizonyítvány),
	+ amennyiben vállalkozó, abban az esetben vállalkozói igazolás
	+ (Képzés, oktatás, vizsgáztatás tevékenységi körök megjelölésével)
	+ **1. számú melléklet kitöltve (excel tábla)**

Amennyiben a pályázó rendelkezik

* + pedagógiai végzettséggel, és/vagy
	+ szakmai vizsgáztatásban vizsgaelnöki gyakorlattal, és/vagy
	+ közoktatási és szakmai szakértői referenciákkal, és/vagy
	+ szakgimnáziumban, szakképző iskolában szerzett oktatási tapasztalattal,
	+ szakmai ajánlással,

kérjük, hogy a fentieket igazoló dokumentumokat szintén csatolja pályázatához.

A pályázatok benyújtása, annak visszavonásáig folyamatos. Évente két alkalommal történik a beérkezett pályázatok elbírálása. A bírálat eredményéről a jelentkezők a regisztrációs lapon megadott email címre kapnak értesítést.

A pályázattal kapcsolatban további információt kérhet:

telefonon: 06/30-0123-656

 06(47)200-133

emailben: info@szerencsivizsgakozpont.hu

 fabian.katalin@szerencsivizsgakozpont.hu

2. melléklet

**Adatkezelési tájékoztató**

a Szerencsi Regionális Független Vizsgaközpont által nyilvántartott Vizsgáztatói adatbázisba történő jelentkezés során megadott személyes adatok kezeléséhez

1. Az adatkezelő megnevezése, az adatfeldolgozók meghatározása

Adatkezelő: Szerencsi Regionális Független Vizsgaközpont (továbbiakban vizsgaközpont)

Székhely: 3900 Szerencs, Rákóczi út 93.

E-mail: info@szerencsivizsgakozpont.hu

Honlap: www.szerencsivizsgakozpont.hu

Adatvédelmi megbízott: Fábián Katalin

Adatfeldolgozásra a Szerencsi Regionális Független Vizsgaközpont, a Szerencsi Szakképzési Centrum, és a magyarországi akkreditált vizsgaközpontok szakmai irányítási, monitoring, kontrolling és minőségirányítási tevékenységek körében kerülhet sor.

Adatfeldolgozó székhelye: 3900 Szerencs, Rákóczi út 125.

Adatfeldolgozó e-mail címe: centrum@szerencsiszc.hu

Adatfeldolgozó honlapjának címe: http://www.szerencsiszc.hu

2. Az adatkezelési tájékoztató alapjául szolgáló jogszabályok

Az Európai Parlament és a Tanács (EU) 2016/679 Rendelete (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről, 2011. évi CXII. törvény az információs önrendelkezési jogról és az információszabadságról.

Az adatkezelés jogalapja: az érintett hozzájárulását adta az általános adatvédelmi rendelet 6. cikk a) pontja szerint.

3. Az adatokhoz való hozzáférés és az adatbiztonsági intézkedések

A személyes adatokhoz az 1. pontban meghatározott jogalanyok kapcsolódó feladatot ellátó munkavállalói jogosultak hozzáférni feladatuk ellátása körében. Kiemelten ilyen az adatbázis létrehozása és az abból történő szelekció.

A vizsgaközpont csak jogszabályban meghatározott módon és célból adja át az általa kezelt személyes adatokat más állami szervek számára.

Így például

- az irattározásra vonatkozó jogszabályok és belső szabályzata alapján a személyes adatot tartalmazó ügyiratait átadja az Iktatási központnak.

- ha a rendőrség/ügyészség/adóhatóság megkeresi a vizsgaközpontot, és a megkeresésben az adott személyes adatokat tartalmazó iratok továbbítását kéri.

A vizsgaközpont a beküldött dokumentumokat elektronikus formában tárolja. Az azokból felállított adatbázist és az abban szereplő személyes adatokat felhőtárhelyen tárolja. A vizsgaközpont megfelelő informatikai, technikai és személyi intézkedésekkel gondoskodik arról, hogy az általa kezelt személyes adatokat védje többek között a jogosulatlan hozzáférés ellen vagy azok jogosulatlan megváltoztatása ellen.

4. Az adatkezeléssel kapcsolatos jogok

4.1. A tájékoztatás kéréshez való jog

Az érintett személy írásban tájékoztatást kérhet a vizsgaközponttól arról, hogy

* + - milyen személyes adatait,
		- milyen jogalapon,
		- milyen adatkezelési cél miatt,
		- mennyi ideig kezeli.

- a vizsgaközpont kinek, mikor, milyen jogszabály alapján, mely személyes adataihoz biztosított hozzáférést vagy kinek továbbította a személyes adatait.

A vizsgaközpont az érintett kérelmét legfeljebb 25 napon belül, az általa megadott elérhetőségre küldött emailben teljesíti.

Az adatkezelés időtartama: hozzájárulás visszavonásáig. A hozzájárulás visszavonása nem érinti a visszavonás előtt a hozzájárulás alapján végrehajtott adatkezelés jogszerűségét.

4.2. A helyesbítéshez/változtatáshoz való jog

Az érintett személy a megadott elérhetőségeken keresztül, írásban kérheti, hogy a vizsgaközpont módosítsa valamely személyes adatát (például bármikor megváltoztathatja az e-mail címét vagy postai elérhetőségét). A vizsgaközpont a kérelmet legfeljebb egy hónapon belül teljesíti, és erről az általa megadott elérhetőségre küldött emailben értesíti. Nem köteles a helyesbítésre az adatkezelő amennyiben a rendelkezésre bocsátott személyes adatok valódisága kétséget kizáróan nem állapítható meg.

4.3. A törléshez való jog

Az érintett személy a megadott elérhetőségeken keresztül, írásban kérheti a vizsgaközponttól a személyes adatainak a törlését.

A törlési kérelmet a vizsgaközpont abban az esetben utasítja el, ha a vizsgaközpontot a jogszabályok a személyes adatok további tárolására kötelezi. A vizsgaközpont a kérelmet legfeljebb egy hónapon belül teljesíti, és erről az e célból megadott elérhetőségre küldött emailben értesíti az érintettet.

4.4. A zároláshoz való jog

Az érintett az 1. pontban megadott elérhetőségeken keresztül, írásban kérheti, hogy a személyes adatait a vizsgaközpont zárolja. A kérelmet a vizsgaközpont haladéktalanul teljesíti, és erről az érintettet az általa megadott elérhetőségen tájékoztatja. A zárolás addig tart, amíg azt az érintett által megjelölt indok szükségessé teszi.

4.5. A tiltakozáshoz való jog

Az érintett az 1. pontban megadott elérhetőségeken keresztül, írásban tiltakozhat az adatkezelés ellen, ha a vizsgaközpont az érintett személyes adatait közvetlen üzletszerzés, közvélemény-kutatás vagy egyéb jogszerűtlen célra felhasználná, illetve jogosulatlan személy részére hozzáférést engedne, vagy azokat ilyen személynek továbbítaná.

5. Kezelt adatok köre, adatkezelés célja

Az adatbázisban az alábbi személyes adatok kerülnek tárolásra:

név

születési név

anyja neve,

születési hely, idő,

személyazonosító igazolvány száma,

állampolgárság,

nyelvismeret,

TAJ-szám

adóazonosító jel,

lakcím

levelezési cím

telefonszám

e-mail cím,

iskolai végzettség,

munkahely neve,

oktatásban és vizsgáztatásban eltöltött idő, tapasztalat,

bankszámlaszám,

betölteni kívánt feladatkör,

korábbi munkahelyek,

képzettségi adatok

számítógép-felhasználói és egyéb munkával kapcsolatos készségek,

nemzetközi tapasztalat,

szakterületen/szakmában szerzett tapasztalat időtartama,

nem oktatásban szerzett munkatapasztalat,

projekt-, vizsgafeladat-készítési tapasztalat,

szakértői/vizsgaellenőri névjegyzékben szereplés ténye,

foglalkoztatás mértéke,

nyugdíjas-e, ha igen, a nyugdíj kezdete

Felmerül, harmadik országba vagy nemzetközi szervezethez történő adattovábbítása ténye: nem

Az adatkezelés célja egy vizsgáztatói feladatok ellátásához megfelelő személyek adatait tartalmazó adatbázis felállítása. Az adatbázisból az egyes feladatok teljesítéséhez megfelelő személyek kiválasztása, számukra a vizsgáztatóknak és a feladatok készítőinek szóló továbbképzéseken való részvételi lehetőség felajánlása későbbi megbízásuk céljából.

Személyes adatok gyűjtésének forrása: vizsgáztatói feladatok ellátására jelentkező érintett.

6. Az adatkezeléssel kapcsolatos jogérvényesítési lehetőségek

Az érintett az általa tapasztalt jogellenes adatkezelés esetén a Nemzeti Adatvédelmi és Információszabadság Hatóságnál (1125 Budapest, Szilágyi Erzsébet fasor 22/C., ugyfelszolgalat@naih.hu) jogosult panasztételre, illetve polgári pert kezdeményezhet a vizsgaközpont ellen. Az adatvédelmi perek elbírálása a törvényszék hatáskörébe tartozik. A per az érintett lakóhelye vagy tartózkodási helye szerinti törvényszék előtt is megindítható.

Érvényes: 2021. július 01-től

A fenti szabályzatot jelentkezésemmel egyidejűleg megismertem és elfogadom.